40.

navrhuje zoznam konkrétnych odporúčaní s cieľom zvládnuť tieto výzvy a zlepšiť uplatňovanie mestskej agendy v praxi: — zloženie budúcich partnerstiev by sa malo stanovovať úplne transparentným spôsobom so zapojením miest a podľa veľkosti mesta v súlade s ustanoveniami obnovenej Lipskej charty. Opatrenia by mali byť zoskupené podľa troch pilierov: lepšia regulácia, lepšie financovanie a lepšie poznatky, — súčasný zoznam horizontálnych tém je stále platný a mohol by sa rozpracovať prostredníctvom pilotných akcií, do ktorých by bol zapojený jeden zástupca z každého partnerstva, pričom by sa dbalo na rovnováhu medzi európskymi inštitúciami a národnými vládami, regionálnymi a miestnymi samosprávami. Je nevyhnutné, aby boli do tematických partnerstiev užšie zapojené príslušné útvary Komisie a ministerstvá členských štátov, najmä pri spúšťaní nových partnerstiev. Posilnil by sa tak veľmi potrebný pocit spoluzodpovednosti na strane Komisie a členských štátov, — je nevyhnutné posilniť synergie medzi rôznymi opatreniami budúcich partnerstiev v snahe vyhnúť sa izolovanosti a koordinovať zavádzanie opatrení, — v záujme posilnenia politickej podpory na miestnej úrovni by sa mohol organizovať samit miestnych samospráv zapojených do mestskej agendy, na ktorom budú tieto samosprávy v úlohe vyslancov a budú môcť vyjadriť svoje názory v politických diskusiách s Európskou komisiou a členskými štátmi, — v rámci piliera zameraného na lepšiu právnu reguláciu by sa Európska komisia mala zaviazať, že bude zohľadňovať odporúčania vyplývajúce z mestských partnerstiev. V tejto súvislosti by partnerstvá mohli organizovať semináre, na ktorých by sa odborníci zaoberali konkrétnymi zmenami smerníc, nariadení a politík EÚ. Výsledky partnerstiev by sa mali pravidelne predkladať a prerokovávať v EP a Rade, aby sa mohli lepšie zohľadňovať pri tvorbe európskych právnych predpisov, — zastáva názor, že viacročný finančný rámec na roky 2021 – 2027 a Európska mestská iniciatíva, ktorú navrhla Európska komisia v rámci budúceho nariadenia o EFRR, by mali zabezpečiť stabilné financovanie na pokrytie prevádzkových nákladov spojených s účasťou miest, ktoré sa zapájajú do mestskej agendy EÚ, — Eurostat by sa mal vo väčšej miere zapájať do činností partnerstiev, ktoré by mohli podporiť diskusiu o kvalitatívnych údajoch dostupných na regionálnej, funkčnej mestskej a miestnej úrovni, ako aj o tvorbe kvalitatívnych údajov, — takisto by sa malo zabezpečiť lepšie prepojenie mestskej agendy a partnerstiev s prácami Spoločného výskumného centra (JRC) a jeho Znalostného centra pre územné politiky v Seville, ako je napríklad správa o budúcnosti miest The Future of Cities či platforma Urban Data Platform Plus, — so zreteľom na programové obdobie po roku 2020 a v širšom kontexte mimo štrukturálnych fondov by Európska komisia mohla zvážiť aj vytvorenie finančného programu pre pilotné akcie na rozvoj návrhov, ktoré vznikli v rámci mestských partnerstiev, — Európska komisia by mala rozbehnúť komunikačnú kampaň zameranú na šírenie výsledkov mestskej agendy EÚ vrátane lepšej komunikácie o prínosoch partnerstiev na špecializovanej webovej stránke Futurium. Mala by investovať aj do vytvárania poznatkov a šíriť osvedčené postupy, príručky, nástroje a realizačné plány vypracované v rámci mestskej agendy EÚ;